24
05.2023
23:18
VIDEO | Tartu JK Tammeka alistas Tabasalu ja mängib karikafinaalis
Kolmapäeval, 24. mail peeti Tabasalu Arenal naiste karikavõistluste teine poolfinaalkohtumine, kus Tartu JK Tammeka alistas 1:0 JK Tabasalu.
Kohtumise tasavägine avapoolaeg möödus väravateta. Teisel poolajal näitas paremat minekut Tammeka, kui 77. minutil Tabasalu väravahi katsest väravat klaarida hoopis Tammeka mängija Kirkeliis Lillemetsa jalapõrkest tee väravasse leidis. Mängu lõpuminutitel oli Lillemetsal taas hea võimalus võiduseisu veelgi kindlustada, kui pall aga väravavõrgu asemel latti tabas.
Tabasalu jaoks oli tegemist esimese naiste karikavõistluste poolfinaaliga, Tammeka mängis poolfinaalis viimati 2016. aastal ning finaali jõuti viimati 2014. aastal, kus jäädi 1:5 alla Pärnu JK-le.
Vaata kohtumise tipphetki siit:
Tartu JK Tammeka peatreener Sirje Roops tunneb naiskonna üle uhkust: „Me oleme saavutanud midagi väga suurt, mille jaoks oleme mitu aastat valmistunud. Kiitus ka vastastele, et nad tegid selle meie jaoks meeletult raskeks. Teadsime vastase puhul, et äärtes on natuke rohkem ruumi, seega üritasime kiiruse peale äärmistes tsoonides mängida ja lõpptulemusena surusime palli väravasse,“ rääkis Roops. „Eks need karikamängud ongi sellised, et sul on üks mäng ja võimalus end tõestada ja eks siis tulebki emotsiooni pealt ka väga palju,“ rääkis Roops, kes on ise 2014. aastal karikafinaalis mänginud.
„Usun, et me oleme võimelised karikafinaalis Sakut üllatama, kuna oleme sel hooajal teinud võistkondlikult väga suure sammu edasi,“ vaatas Roops karikafinaali poole.
Tartu JK Tammeka peatreener Sirje Roopsi intervjuu:
JK Tabasalu peatreener Martin Tšegodajev kirjeldas tänast mängu kui Ameerika mägesid. „Oleme loomulikult pettunud, ootasime tüdrukutelt täna paremat mängu. Me ei saanud mängu kohe alguses hästi sisse – proovisime mängida nii lühikese kui pika palliga, kuid vastane oli igas elemendis parem. Duellid olid nende päralt ja see tõi nad ka paremini mängu sisse,“ rääkis Tšegodajev. „Täna oli meie selle aasta üks kehvemaid mänge. Eelmised kohtumised olid natuke kergemad kui tänane, kus meil hea võimalus end karikafinaali mängida. Kahjuks jäi seekord ülesanne täitmata,“ lisas Tšegodajev.
JK Tabasalu peatreener Martin Tšegodajevi intervjuu:
Finaalis tuleb Tammekale vastu Saku Sporting, kes esimeses poolfinaalis teenis üllatusvõidu 2:1 tiitlikaitsja Tallinna FC Flora üle.
Naiste karikavõistluste finaal, kus kohutavad Saku Sporting ja Tartu JK Tammeka toimub 3. juunil kell 16.00 A. Le Coq Arenal. Pääsmed kohtumisele on saadaval Piletilevis ja kohapeal, kohtumise otsepilti vahendab ETV2.
Foto: Mihkel Naukas